พาราสาวะถี
วันนี้รัฐบาลได้ประกาศให้คนไทยออกทุกข์ สำหรับสถานที่ราชการ ภาคเอกชน บ้านเรือนต่างๆ ให้เริ่มเก็บผ้าระบาย ป้ายส่งเสด็จสู่สวรรคาลัย ผ้าขาวดำที่เป็นเครื่องหมายไว้ทุกข์ ยกเว้นภาพพระบรมฉายาลักษณ์ของพระบาทสมเด็จพระปรมินทรมหาภูมิพลอดุลยเดช บรมนาถบพิตร ให้เป็นไปตามความสมัครใจ ซึ่งถือเป็นการถวายพระเกียรติพระองค์ท่าน
30 ต.ค. 2560

อรชุน
วันนี้รัฐบาลได้ประกาศให้คนไทยออกทุกข์ สำหรับสถานที่ราชการ ภาคเอกชน บ้านเรือนต่างๆ ให้เริ่มเก็บผ้าระบาย ป้ายส่งเสด็จสู่สวรรคาลัย ผ้าขาวดำที่เป็นเครื่องหมายไว้ทุกข์ ยกเว้นภาพพระบรมฉายาลักษณ์ของพระบาทสมเด็จพระปรมินทรมหาภูมิพลอดุลยเดช บรมนาถบพิตร ให้เป็นไปตามความสมัครใจ ซึ่งถือเป็นการถวายพระเกียรติพระองค์ท่าน
ส่วนเรื่องการแต่งกายของประชาชนในช่วงแรกของการออกทุกข์นั้นยังเป็นสิ่งที่คนจำนวนไม่น้อยสงสัยกันอยู่ว่า ต้องใส่เสื้อผ้าโทนสีแบบไหน เพราะตามที่รัฐบาลประกาศคือให้ใส่โทนสีสุภาพในช่วงแรก อย่างไรก็ตาม ออมสิน ชีวะพฤกษ์ รัฐมนตรีประจำสำนักนายกรัฐมนตรี ได้ยกตัวอย่างเพื่อความชัดเจนแล้วว่า สีสุภาพ สีน้ำตาล สีน้ำเงิน เป็นต้น
กระบวนการที่ว่าทั้งหมดเป็นส่วนของราชการที่ต้องมีระเบียบให้ปฏิบัติและดำเนินการ แต่สำหรับประชาชนแล้วความผูกพันที่มีต่อในหลวงรัชกาลที่ 9 พระมหากษัตริย์ผู้ทรงงานหนักมาตลอดระยะเวลา 70 ปีแห่งการครองราชย์ คงต้องใช้เวลาในการแสดงความอาลัย เพราะทุกคนรู้ว่าคำพ่อสอนอย่าให้ความเสียใจมาทำร้ายทุกอย่าง บ้านเมืองต้องเดินหน้าต่อไปและทุกคนมีหน้าที่อย่างไร
เช่นเดียวกับรัฐบาลคสช.ภายใต้การนำของ พลเอกประยุทธ์ จันทร์โอชา สถานการณ์ของบ้านเมืองและการเมือง หลังจากนี้เป็นสิ่งที่จะชี้วัดสถานะของความมีอำนาจเบ็ดเสร็จเด็ดขาด ปมการเมืองที่ว่าด้วยเรื่องปลดล็อคพรรคการเมืองทำกิจกรรมเป็นเรื่องขี้ปะติ๋ว แม้จะเต็มไปด้วยข้อเรียกร้องจากสารทิศของนักการเมือง แต่การวางทางถอยและยอมอ่อนข้อย่อมเต็มไปด้วยเงื่อนไข
สถานการณ์ของบ้านเมืองต่างหากที่เป็นความอ่อนไหวที่ผู้มีอำนาจต้องก้าวเดินด้วยความระมัดระวัง แม้จะมีบรรดาโพลบางสำนักสำรวจความนิยมชมชอบในตัวผู้นำประเทศแล้ว หัวหน้าคสช.จะมีคะแนนนำโด่ง แต่นั่นไม่รู้ว่าฐานหรือกลุ่มเป้าหมายที่ไปสุ่มถามเป็นใคร ทว่าสิ่งที่เห็นตรงหน้าบรรดาสารพัดความเดือดร้อนของประชาชนนี่คือความจริงที่ไม่ต้องไปสอบถามใคร
พื้นที่ประสบภัยน้ำท่วม ประชาชนที่เผชิญทุกข์ก่อนหน้าจำนวนไม่น้อยไม่เรียกร้องหรือโวยวายเพราะสำนึกว่าประเทศไทยอยู่ในภาวะใด แต่เมื่องานสำคัญของคนไทยทั้งประเทศผ่านพ้นไปแล้ว แนวทางการช่วยเหลือ ฟื้นฟู เยียวยา จะชักช้าอีกต่อไปไม่ได้ ตรงไหนจมน้ำมาเป็นเวลานาน พื้นที่การเกษตรใดเสียหาย เกษตรกรเดือดร้อนกันอย่างไร นับจากวันนี้จะต้องเร่งเข้าไปดำเนินการในทันที
แต่หากมัวเงื้อง่าราคาแพง อ้างสารพัดเหตุผลจากคนที่เคยเชื่อและเชียร์ อาจจะแปรสภาพจากมิตรมาเป็นศัตรูได้ เหมือนอย่าง ถาวร เสนเนียม แกนนำกปปส.ที่หยอดเบาๆ เรียกร้องท่านผู้นำให้เร่งแก้ไขปัญหาราคายางพาราตกต่ำอย่างเป็นรูปธรรม โดยเฉพาะการใช้ยางพาราในประเทศ ที่ประกาศนโยบายสวยหรูกันมานานแต่ไม่เห็นผลในทางปฏิบัติ
ขนาดกองหนุนที่ออกปากเชียร์กันแทบจะทุกวันหลังมื้ออาหาร ยังทนไม่ได้ หากไม่ใช่การแบ่งบทกันเล่น นี่ย่อมเป็นภาพสะท้อนความเดือดร้อนของคนรากหญ้าอย่างแท้จริง แม้จะรักกันเพียงใดก็ไม่อาจจะอุ้มต่อไปได้ เพราะการขอกันแค่ครั้งคราวเพื่อซื้อเวลาและหวังว่าผู้มีอำนาจจะจัดการแก้ปัญหาได้ แต่ยิ่งนานวันกลับไร้ความคืบหน้าไม่มีคำตอบ อุ้มกันต่อไปก็เหนื่อยเปล่า
จึงไม่แปลกกับข่าวคราวเรื่องการปรับเปลี่ยนตัวเสนาบดี อย่างที่เห็นบางตำแหน่งให้โอกาสกันมาจนถึงขวบปีสุดท้ายก่อนโบกมือลา โดยเฉพาะการแก้ไขปัญหาด้านเศรษฐกิจ ถ้าไม่หลอกกันเอง ทำตัวเป็นผู้บริหารที่ใกล้ชิดประชาชนจะรู้ดีว่าตัวเลขที่โพนทะนากันมาตลอดทุกอย่างดีขึ้น มันเดินไปในทิศทางเดียวกับปัญหาปากท้องของประชาชนหรือไม่
ขณะที่นักการเมืองแทบทุกพรรคเรียกร้องด้วยท่วงทำนองต่างกันที่จะให้คสช.ปลดล็อคทำกิจกรรมได้ แต่อีกด้านดูเหมือนว่าคนที่จะเข้ามาจัดการเลือกตั้งอย่างกกต.ชุดใหม่ 7 คน นอกเหนือจาก 2 คนที่ต้องสรรหามาได้แน่นอนจากที่ประชุมใหญ่ศาลฎีกา แต่อีก 5 คนซึ่งเปิดรับสมัครเพื่อเข้าสู่กระบวนการสรรหาตั้งแต่วันที่ 19 ตุลาคมที่ผ่านมา จนป่านนี้ยังไม่มีใครมายื่นใบสมัคร
ไม่รู้ว่าเป็นอย่างที่ สมชัย ศรีสุทธิยากร ตั้งข้อสังเกตไว้ก่อนหน้านี้หรือเปล่าเพราะคุณสมบัติขั้นเทพ ทำให้คนไม่กล้าที่จะมาเข้าสู่กระบวนการ เพราะเกรงว่าถ้าขาดคุณสมบัติจะทำให้อับอายขายขี้หน้า แต่ทว่าหนึ่งในกรรมการสรรหาที่เป็นถึงประธานสนช.อย่าง พรเพชร วิชิตชลชัย กลับมองโลกแง่ดีว่า บุคคลที่จะลงสมัครต้องใช้เวลาเตรียมตัว และรอพิจารณาประเมินบุคคลที่ยื่นเอกสารสมัครเข้ารับการสรรหาคนอื่นว่าจะสู้ไหวหรือไม่
แหม! ถ้าเป็นอย่างที่ท่านว่าก็คงจะดี แต่เกรงว่ามันจะเป็นอย่างอื่น เช่น คนที่มีความรู้ความสามารถไม่อยากจะเสียเวลามาสมัคร ยุคนี้เป็นที่รู้กันดีว่าทุกอย่างถูกกำหนดไว้แล้ว ดังนั้น ความไม่กังวลของประธานสนช. เพราะรู้ดีอยู่แล้วว่า หากไม่มีใครมายื่นใบสมัครจริงตามพระราชบัญญัติประกอบรัฐธรรมนูญว่าด้วยกกต. 2560 ให้สิทธิกรรมการทาบทามหรือเลือกบุคคลที่มีคุณสมบัติเข้าเป็นกกต.ได้
แม้พรเพชรจะบอกว่ายังไม่มีประเด็นดังกล่าวถูกยกหารือในที่ประชุมกรรมการสรรหา โดยหากจะดำเนินการอย่างนั้นต้องเป็นมติร่วมกันของที่ประชุม แค่เท่านี้ก็พอจะมองเห็นกันแล้วว่า แนวโน้มของกกต.ชุดใหม่นั้นจะออกมามีโฉมหน้าอย่างไร ท้ายที่สุด หนีไม่พ้นหวยล็อคและจะปรากฏชื่อผู้ที่จะเข้ามาทำหน้าที่ ซึ่งเมื่อเห็นแล้วก็จะรู้ว่ามีที่มาอย่างไร
จบแล้วสำหรับคดีจำนำข้าวในส่วนของ ยิ่งลักษณ์ ชินวัตร เพราะทางทนายความยืนยันว่าติดต่อลูกความไม่ได้และยื่นอุทธรณ์ไม่ทัน ส่วนทางด้านอัยการก็พอใจต่อคำตัดสินของศาล แต่ที่ยังไม่มีข้อยุติคือการติดตามหาตัวอดีตนายกรัฐมนตรีหญิงมารับโทษ จนป่านนี้ทุกอย่างยังไร้ความคืบหน้า แต่ด้วยสถานการณ์ทางการข่าวที่กลับเข้าสู่ภาวะปกติ มันจะไม่เงียบและทำให้ท่านผู้นำสบายใจได้เหมือนช่วงที่ผ่านมา